Beidh cáil chomh mór ar Paul O’Connell as a chumas cinnireachta agus a bheas air as a chumas imeartha. Ní raibh ach dhá shéasúr déanta aige ar an bhfoireann idirnáisiúnta nuair a ceapadh ina chaptaen é in 2004 nuair a bhí Brian O’ Driscoll gortaithe, cúram a rinne sé go minic ina dhiaidh sin nuair nach mbíodh an Drisceolach ar fónamh. Roghnaíodh mar chaptaen ar na Leoin é in 2009 nuair a thugadar cuairt ar an Afraic Theas. Bhí sé ar thurais chun na Nua Shéalainne (2005) agus chun na hAstráile (2013) leo freisin. Teistiméireacht ar an meas a bhí air thar lear ab ea gur iarradh ar Paul fanacht chun comhairle agus oiliúint a chur ar an bhfoireann nuair a gortaíodh é sa gcéad teist ar a thuras deireanach.